Агенцијата за заштита на правото на слободен пристап до информациите од јавен карактер врз основа на член 109 став 13 од Законот за општата управна постапка (“Службен весник на Република Македонија“ бр. 124/2015), а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А.П., поднесена против Решение на Јавното претпријатие за државни патишта, по предметот Барање за пристап до информации од јавен карактер, на 19.04.2023 година го донесе следното

**Р Е Ш Е Н И Е**

1. Жалбата изјавена од А. П., поднесена против Решението на Јавното претпријатие за државни патишта бр.02-99/8 од 17.03.2023 година, заведена во Агенцијата под бр. 08-77 на 04.04.2023 година, по предметот Барање за пристап до информации од јавен карактер СЕ УВАЖУВА.

2. Решението на Имателот на информации бр.02-99/8 од 17.03.2023 година СЕ ПОНИШТУВА.

3. СЕ ЗАДОЛЖУВА Имателот на информации да му ја достави бараната информација од точка 1 од Барањето на Барателот на начин и во форма наведени во Барањето.

4. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

Како што е наведено во Жалбата, А. П., на 05.01.2023 година поднелБарање за пристап до информации од јавен карактер до Јавното претпријатие за државни патишта, заведено кај Имателот под бр.02-99/1, со кое побарал „лично подигање на фотокопија од бараните информации“ од следните информации:

„1. Фотокопија или електронски запис од договорот за изградба на експресен пат, А3 со компанијата Синохидро од НР. Кина и последователни измени на истиот, за делница Штип-Кочани, конретно делот Крупиште-Кочани, склучен врз основа на тендер под број ЕБОР 01/17 ККЕ од 25.01.2019 година.

2. Согласно член 43, став 1 од Закон за градење, проектна документација од студии, проекти, елаборати, анализи, експертизи и друга документација, со која се утврдува концепција и техничкото решение на градба. Бараме фотокопија или електронски запис од целокупната проектна документација која е изработена во согласност со важечките македонски прописи и норми за проектирање и квалитет на патна инфраструктура.

1. Фотокопија или електронски запис на договори кои што евентуално ги има склучено Синохидро со други градежни компании како подизведувачи на експресниот пат А3 делница Крупиште-Кочани.
2. Фотокопија или електронски запис на договор за надзор над изградба на експресен пат А3 делница Крупиште-Кочани помеѓу Јавно Претпријатие за државни патишта со Пат Инженеринг АД од ден 22.12.2021 година и проектна програма и други документи и пролози кои што произлегуваат од извршувањето на овој договор.
3. Фотокопија или електронски запис од почетна рамка за раселување и експропријација на земјиште. Проект: Рехабилитација и реконструкција на државниот пат А3, Делница Штип – Кочани, на ниво на експресен пат, Октомври 2014 година, Чакар и Партнери.
4. Фотокопија или електронски запис од правна рамка за откуп на земјиште и надомест Изградба на експресен пат А3, А3 Делница Штип (три чешми) – Кочани Подготвено од: ГИМ А.Д. – Чакар&Парнети во соработка со Јавно претријатие за државни патишта – Скопје, Декември, 2015.
5. Фотокопија или електронски запис од вовдено резиме на Проектот за рехабилитација и реконструкција на државниот пат А3, Делница Штип-Кочани, на ниво на експресен пат, (ВРП)-Август 2014 2014 година,
6. Фотокопија или електронски запис од Акционен план за влијание врз животна и општествена средина (АПВЖОС)-август/септември 2014
7. Фотокопија или елекстронски запис од План за вклучување на засегнати страни (ПВЗС)-септември 2014 година, вклучувајќи го во него Механизмот за поплаки,
8. Фоткопија или електронски запис за правна рамка за откуп на земјиште и Рамка за преселување (ОЗРП)-јануари 2015 година,
9. Фотокопија или електронски запис од елаборати поврзани со социо-економско истражување
10. Број на лица засегнати од реализирањето на Проектот, според категорија на влијание врз основа на Пописот и постапување по жалби
11. Број на лица кои добиле компензација во одредениот период-прикажан според типот на компензација
12. Пружена помош за повторно воспоставување на извори за приход
13. Фотокопија или електронски запис од Акционен план за раселување во прилог на проектот.“

Постапувајќи по наведеното Барање, Имателот на информации на 25.01.2023 година донел Решение со кое делумно се усвојува барањето бр. 02-99/2, во кое се наведени податоци во врска со Барањето, а во прилог му доставува Одговор на барање бр.02-99/3 од 25.01.2023 година.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, со Решение бр.08-77 од 24.02.2023 година Жалбата **ЈА УВАЖИ и предметот го врати на повторно постапување пред првостепениот орган, Решението на Имателот го поништи.**

Постапувајќи по Решението на Агенцијата, Имателот на информации донел Решение бр.02-99/8 од 17.03.2023 година, со кое делумно усвојува Барањето на барателот. Во Решението е наведено дека: „По однос на точка 1 од барањето, согласно напатствијата на Агенцијата...на барателот да му се достават политиките за приватност на ЕБРД. По однос на точка 2 од барањето, на барателот да му се достави бараната информација електронски. По однос на точка 3, да се извести барателот дека Јавното претпријатие за државни патишта не располага со бараната информација и дека барањето по однос на оваа точка е препратено до имателот на информацијата-Синохидро Корпорејшн лимитед ....“

Незадоволен од образложението на добиеното Решение бр.02-99/8 од 17.03.2023 година, Барателот на информации на 04.04.2023 година до Агенцијата достави Втора жалба, заведена од бр.08-77. Во Жалбата е наведено дека: „...во одговорот во врска со точка 1 од нашето барање, остануваат на аргументација дека Договорот кој што самите го имаат склучено со Синохидро, не може да биде достапен на заинтересираната јавност, заради политиките за приватност на заемодавачот, Европска Банка за Обнова и Развој (ЕБОР)....Во таа насока, посочивме и судска пракса на Апелационен Суд во Битола од 17.11.2022 година, каде што во правната работа на расправата на овој предмет, може да утврдиме дека меѓу другото се анализираат одредбите од договор за изградба на автопатот Кичево-Охрид, каде што повторно договорни страни се Синохидро он НР Кина и повторно ЕБОР се јавува како финансиер на проектот. Од таму, сметаме дека нема основ за исклучување на јавноста од увид во договорот кој што е предмет на нашето барање, кога веќе има пракса дека заинтересираните страни може да имаат увид во договорите од овој тип.....Како второ, не е направен задолжителен тест за штетност, или барем не ни се соопштени резултатите од истиот, како услов за да може да донесе решение за одбивање на барање за информација од јавен карактер, согласно член 20, став 1 од ЗСПИЈК...Четврто, во одговорот од ЈПДП ни испраќаат принтскрин од коресподенција во ...лице вработено во ЕБОР, каде што се обраќаат со врска со политиката за приватност.....Напротив, од тоа како е формулиран одговорот во електронска пошта, никаде не може да утврдиме дека ЕБОР им забрануваат на ЈПДП да го достават договорот што е законска обврска на имателот....“

Агенцијата, преку е-маил на 04.04.2023 година, ја препрати Жалбата до Имателот на информациии побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информациина 10.04.2023 година по електронски пат до Агенцијата достави Произнесување по жалба бр.02-99/10 од 10.04.2023 година, во кој е наведено: “..Имено по однос на точка 1 од барањето...Јавното претпријатие за државни патишта до барателот ги достави политиките за приватност на ЕБРД од каде произлегува дека Договорот не може да се достави. Во прилог во attach Ви го доставуваме одговорот доставен до барателот на информација, како и двата документа на ЕБОР кои се однесуваат на нивните политике за пристап до информации....“.

Имателот на информации во прилог на произнесувањето на жалба ја достави коресподенцијата на ЕБОР, но истата е на англиски јазик, а согласно член 59 став 1 и 2 од Законот за општата управна постапка, странката може да ја поднесе исправата во оригинал или како заверена копија. Исправите што се издадени на странски јазик се поднесуваат заедно со заверен превод.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа **Жалбата** изјавена од Барателот на информацијата и останатите расположливи списи, истата **ја уважи, Решението на Имателот на информации го поништи и го задолжи Имателот на информации на барателот да му ги достави бараните информации од точка 1 од Барањето, на начин и во форма наведени во Барањето, во рок од 15 дена од денот на доставување на Решението**, поради следното:

По разгледувањето на Жалбата и списите во врска со предметот, Агенцијата констатира дека Имателот на информации, при спроведувањето на Решението на Агенцијата бр.08-77 од 24.02.2023 година, не постапил согласно одредбите од Законот за слободен пристап до информации од јавен карактер и Законот за општата управна постапка. Во конкретниот случај, Имателот на информации донел Решение бр. 02-99/8 од 17.03.2023 година со кое Барањето за слободен пристап до информации од јавен карактер на барателот делумно се усвојува, без притоа да го спроведе тестот на штетност како задолжителна постапка при одбивање и соодветно да аргументира за одбивањето на пристапот за точката 1 од Барањето.

Согласно член 6 став (3) од Законот за слободен пристап до информации од јавен карактер: “По исклучок од ставот (1) на овој член имателите на информации ќе одобрат пристап до информација, по задолжително спроведениот тест на штетност со кој ќе се утврди дека со објавувањето на таквата информација последиците врз интересот кој се заштитува се помали од јавниот интерес утврден со закон што би се постигнал со објавувањето на информацијата.“

Агенцијата му укажува на Имателот на информации дека исклучоците не се апсолутни и доколку документот или негов дел содржи информации што можат да се одвојат Имателот на информации е должен да постапи согласно член 6 став 4 од Законот за слободен пристап до информации од јавен карактер кој гласи: “Ако документот или негов дел содржи информации од ставот (1) на овои член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот“.

Во конкретниот случај, неспорен е фактот дека Имателот на информации ја создал бараната информација и со истата располага, како и имајќи во предвид дека предмет на барањето се информации за патна инфраструктура, за кои јавноста е должна да знае и да биде информирана, бидејќи согласно член 3 став 1 алинеја 2 од Законот за слободен пристап до информации од јавен карактер е утврдено дека: „информација од јавен карактер“ е информација во која било форма што ја создал или со која располага имателот на информацијата согласно со неговите надлежности, а во конкретниот случај располага со истите.

Агенцијата исто така утврди дека, оспореното решение на Имателот на информации не содржи правна поука, што значи дека не го почитувал членот 88 став 1 од Законот за општата управна постапка, во кој е предвидено: „управниот акт што е издаден во писмена форма содржи: вовед, диспозитив, образование, правна поука, потпис од овластеното службено лице и печат.“

Агенцијата му укажува на Имателот на информации дека бараните информации се информации од надлежност на Имателот на информации согласно членот 10 став 1 алинеи 1, 15, 18, 20, 21 и 22 од Законот за слободен пристап до информации од јавен карактер, и истите Имателот е должен проактивно да ги објавува.

Наведените информации спаѓат во редот на информации од јавен интерес кој преовладува над интересот истите да бидат заштитени од страна на Имателот, односно да бидат недостапни до јавноста. Следствено, според член 3 став 1 точка 7 од Законот за слободен пристап до информации од јавен карактер „јавен интрес“ во остварувањето на правото на пристап до информации подразбира, но не се ограничува, на интерес за информации со чие што објавување, односно остварување пристап: ќе се открие злоупотреба на службена положба и коруптивно однесување; ќе се открие противправно стекнување на буџетски средства; ќе се открие потенцијал на судир на интереси; ќе се спречи и открие загрозување на животната средина и ќе се помогне да се разбере прашањето за кое се креира јавна политика...

Имено, во конкретниот случај бараната информација наведена во точка 1 од Барањето на Барателот, е од поширок јавен интерес, бидејќи со истата се креират политики на договарање за трошење на буџетски средства, односно на средства од даночните обврзници-граѓаните.

Поради наведеното, Имателот е должен да донесе Решение, со кое ќе одговори позитивно на Барањето и на Барателот му ги достави бараните информации на начин и форма наведени во Барањето, по претходно прекривање на евентуално содржани заштитени лични податоци, или податоци за кои ЕБОР тврди дека се заштитени согласно Закон, односно на закон засновани политики на приватност, а останатиот дел од бараниот документ да го достави до Барателот.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**